**DÔvodová správa**

1. **Všeobecná časť**

Návrh zákona, ktorým sa mení zákon č. 497/2022 Z. z. o preverovaní zahraničných investícií a o zmene a doplnení niektorých zákonov (ďalej len „návrh zákona“) predkladajú do legislatívneho procesu poslanci Národnej rady Slovenskej republiky Peter KREMSKÝ, Milan KURIAK, Vojtech TÓTH, Peter LIBA a Peter VONS.

Cieľom návrhu zákona je legislatívno-technická úprava vybraných ustanovení zákona č. 497/2022 Z. z. o preverovaní zahraničných investícií a o zmene a doplnení niektorých zákonov (ďalej len „zákon č. 497/2022 Z. z.“), ktorou sa sleduje úprava nezrovnalostí v predmetnom zákone za účelom jeho riadneho a bezproblémového uplatňovania v praxi. Ide o ustanovenie § 6 písm. e) predmetného zákona, ktorý hovorí výlučne o bezpečnosti a verejnom poriadku Slovenskej republiky a opomína bezpečnosť a verejný poriadok Európskej únie.

Návrh zákona nemá vplyv na rozpočet verejnej správy, na podnikateľské prostredie, životné prostredie, informatizáciu spoločnosti, na služby verejnej správy pre občana, vplyv na manželstvo, rodičovstvo a rodinu a ani žiadne sociálne vplyvy.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a medzinárodnými dokumentmi, ktorými je Slovenská republika viazaná, zákonmi a s právom Európskej únie.

Návrh zákona nie je predmetom vnútrokomunitárneho pripomienkového konania.

Dátum účinnosti návrhu zákona sa navrhuje dňom vyhlásenia.

**B. Osobitná časť**

**K čl. I**

**K bodu 1**

Cieľom úpravy § 7 ods. 1 písm. a) je nahradenie nesprávneho vnútorného odkazu na kvalifikovaný podnet, ktorý je upravený v § 63 zákona č. 497/2022 Z. z.

**K bodu 2**

Legislatívno-technická úprava, ktorou sa navrhuje zosúladenie § 9 písm. a), § 16 ods. 1 písm. b) a c), § 58 ods. 2 písm. a) a § 63 ods. 5 zákona č. 497/2022 Z. z. s definíciou pojmu „negatívny vplyv zahraničnej investície“ ustanovenou v § 6 písm. e).

Podľa § 6 písm. e) zákona č. 497/2022 Z. z. je negatívnym vplyvom zahraničnej investície stav, keď zahraničná investícia ohrozuje alebo narúša bezpečnosť alebo verejný poriadok Slovenskej republiky alebo bezpečnosť alebo verejný poriadok v Európskej únii. Ustanovenia, ktorých úprava sa navrhuje týmto návrhom zákona však, v rozpore s § 6 písm. e) zákona č. 497/2022 Z. z., hovoria výlučne o bezpečnosti a verejnom poriadku Slovenskej republiky a opomínajú bezpečnosť a verejný poriadok Európskej únie. Ponechanie tohto stavu by malo negatívny vplyv na riadne uplatňovanie zákona v praxi, pričom jedným z predpokladaných dôsledkov je aj obmedzená možnosť riadne preveriť a mitigovať všetky bezpečnostné riziká spojené so zahraničnými investíciami spadajúcimi do pôsobnosti zákona č. 497/2022 Z. z.

Uvedené reflektuje aj na požiadavku Európskej komisie, podľa ktorej je s ohľadom na nariadenie Európskeho parlamentu a Rady (EÚ) 2019/452 z 19. marca 2019, ktorým sa ustanovuje rámec na preverovanie priamych zahraničných investícií do Únie (Ú. v. EÚ L 79I, 21.3.2019) v platnom znení nevyhnutné, aby uplatňovanie zákona č. 497/2022 Z. z. adresovalo aj bezpečnostné riziká v Európskej únii.

**K Čl. II**

Účinnosť zákona sa navrhuje dňom vyhlásenia, nakoľko je potrebné priblížiť účinnosť čo najbližšie k účinnosti samotného zákona, ktorá je 1. marca 2023.

**DOLOŽKA ZLUČITEĽNOSTI**

**návrhu zákona** **s právom Európskej únie**

1. **Navrhovateľ zákona:** poslanci Národnej rady Slovenskej republiky Peter KREMSKÝ, Milan KURIAK, Vojtech TÓTH, Peter LIBA a Peter VONS
2. **Názov návrhu zákona:** návrh zákona, ktorým sa mení zákon č. 497/2022 Z. z. o preverovaní zahraničných investícií a o zmene a doplnení niektorých zákonov
3. **Predmet návrhu zákona je upravený v práve Európskej únie:**
	1. v primárnom práve:

Zmluva o Európskej únii – čl. 3 ods. 5 a 6 a čl. 4.

Zmluva o fungovaní Európskej únie – čl. 65 ods. 1 písm. b)

* 1. v sekundárnom práve:

Delegované nariadenie Komisie (EÚ) 2021/2126 z 29. septembra 2021, ktorým sa mení a dopĺňa príloha k nariadeniu Európskeho parlamentu a Rady (EÚ) 2019/452, ktorým sa ustanovuje rámec na preverovanie priamych zahraničných investícií do Únie (Ú. v. EÚ L 432, 3.12.2021)

Delegované nariadenie Komisie (EÚ) 2020/1298 z 13. júla 2020, ktorým sa mení príloha k nariadeniu Európskeho parlamentu a Rady (EÚ) 2019/452, ktorým sa ustanovuje rámec na preverovanie priamych zahraničných investícií do Únie (Ú. v. EÚ L 304, 18.9.2020)

Nariadenie Európskeho Parlamentu a Rady (EÚ) 2019/452 z 19. marca 2019, ktorým sa ustanovuje rámec na preverovanie priamych zahraničných investícií do Únie (Ú. v. EÚ L 79I, 21.3.2019) v platnom znení

* 1. nie je upravený v judikatúre Súdneho dvora Európskej únie.

**4.** **Záväzky Slovenskej republiky vo vzťahu k Európskej únii:**

1. uviesť lehotu na prebranie príslušného právneho aktu Európskej únie, príp. aj osobitnú lehotu účinnosti jeho ustanovení – nariadenie Európskeho Parlamentu a Rady (EÚ) 2019/452 z 19. marca 2019, ktorým sa ustanovuje rámec na preverovanie priamych zahraničných investícií do Únie (Ú. v. EÚ L 79I, 21.3.2019) v platnom znení nadobudlo účinnosť 10. apríla 2019 a začalo sa uplatňovať 11. októbra 2020 (čl. 17),
2. uviesť informáciu o začatí konania v rámci „EÚ Pilot“ alebo o začatí postupu Európskej komisie, alebo o konaní Súdneho dvora Európskej únie proti Slovenskej republike podľa čl. 258 a 260 Zmluvy o fungovaní Európskej únie v jej platnom znení, spolu s uvedením konkrétnych vytýkaných nedostatkov a požiadaviek na zabezpečenie nápravy – nebolo začaté konanie,
3. uviesť informáciu o právnych predpisoch, v ktorých sú uvádzané právne akty Európskej únie už prebrané, spolu s uvedením rozsahu ich prebrania, príp. potreby prijatia ďalších úprav – bezpredmetné, nakoľko uvádzané právne akty Európskej únie nevyhnutne nevyžadovali implementáciu.
4. **Návrh zákona je zlučiteľný s právnom Európskej únie:**

Úplne

**DOLOŽKA VYBRANÝCH VPLYVOV**

**A.1. Názov materiálu:** Návrh zákona, ktorým sa mení zákon č. 497/2022 Z. z. preverovaní zahraničných investícií a o zmene a doplnení niektorých zákonov

**Termín začatia a ukončenia PPK:** bezpredmetné

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| **1. Vplyvy na rozpočet verejnej správy** |  | x |  |
| **2. Vplyvy na podnikateľské prostredie – dochádza k zvýšeniu regulačného zaťaženia?** |  | x |  |
| **3. Sociálne vplyvy** |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| **4. Vplyvy na životné prostredie** |  | x |  |
| **5. Vplyvy na informatizáciu spoločnosti** |  | x |  |
| **6. Vplyvy na služby verejnej správy pre občana** |  | x |  |
| **7. Vplyvy na manželstvo, rodičovstvo a rodinu** |  | x |  |

**A.3. Poznámky**

bezpredmetné

**A.4. Alternatívne riešenia**

bezpredmetné

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky a stanovisko tohto ministerstva tvorí súčasť predkladaného materiálu.